የቀድሞው የቤንሻንጉል ጉምዝ ክልል ርዕሰ መስተዳድር በተመሰረተባቸው የሙስና ወንጀል ጥፋተኛ ተባሉ
– የቀድሞው የቤንሻንጉል ጉምዝ ክልል ርዕሰ መስተዳድር አቶ ያረጋል አይሸሹም ከተመሰረተባቸው አምስት ክሶች መካከል መንግስትን ተጨማሪ ክፍያ ውስጥ በማስገባትና ስልጣንን ያላግባብ በመጠቀም የሙስና ወንጀል ብቻ ጥፋተኛ ሲባሉ ፥ ሌሎች አራት ክሶችን በመከላከላቸው ፍርድ ቤቱ ነፃ አድርጓቸዋል።በክስ መዝገቡ 2ኛ ተራ ቁጥር ላይ የተጠቀሱት በክልሉ የትምህርት ቢሮ ሃላፊና የክልሉ ምክር ቤቱ አፈጉባኤ የነበሩት አቶ ሀብታሙ ሂካ አራት ክስ ተመስርቶባቸው አንዱን በመከላከል በሶስቱ ጥፋተኛ የተባሉ ሲሆን፥ በክስ መዝገቡ በ7ኛ ተራ ቁጥር ላይ የተጠቀሱት ወንድማቸው አቶ ሀብተገብርኤል ሂካ ግን በነፃ ተለቀዋል።የፌደራሉ ስነ ምግባርና ፀረ ሙስና ኮሚሽን አቃቤ ህግ  አቶ አቶ ያረጋል አይሸሹምና አቶ ሀብታሙ ሂካን ጨምሮ   በአጠቃላይ ስድስት ክሶችን የመሰረተባቸው ግለሰቦች በቁጥር ሰባት ናቸው።የጌድዮን ደመቀ አማካሪ ድርጅት ባለቤትና ስራ አስኪያጅ አቶ የጌድዮን ደመቀ፣ ተወካያቸው አቶ አሰፋ ገበየሁ፣ የጋድ ኮንስትራክሽን ዋና ስራ አስኪያጅ አቶ ገዛኸኝ አደግህና የኮለን ኮንስትራክሽን ድርጅት ዋና ስራ አስኪያጅ አቶ መክብብ ሞገስ ይገኙበታል።በ1998 ዓ.ም ከክልሉና ከፌደራል መንግስት በተገኘ የ79 ሚለየን ብር በጀት የአሶሳ ቴክኒክና ሙያ ትምህርት ስልጠና ኮሌጅ ፣ የግልገል በላስ ማሰልጠኛ ኮሌጅና የጣና በለስ ሴቶች አዳሪ ትምህርት ቤት የማስፋፊያ ግንባታ ፕሮጀክት እንዲከናወን አቶ ያረጋል አይሸሹም የሚመሩት የክልሉ ካቢኔ ይወስናል።በግልፅ ጨረታ ወጥቶ ተጫራቾች ተወዳድረው ግንባታው መከናወን ሲገባው፥ ባልተገባ መንገድ 1ኛ እና 2ኛ ተከሳሽ በፈጠሩት የጥቅም ትስስር ፤ የጌድዮን ደመቀ አማካሪ ድርጅት እንዲያሸንፍ ይደረጋል።ከዚህ ጋር በተያያዘ ከ5 ሚልየን ብር በላይ ተጨማሪ ክፍያ ተጫራቹ እንዲያገኙ የተደረገ ሲሀን ፥ በ14 ወራት ይጠናቀቃል ተብለው ውል የተገባባቸው ፕሮጀክቶች ከ5 ዓመት በላይ አስቆጥረዋል ፤ ጨረታውን አሸነፈ የተባለው ድርጀትም በህገወጥ መንገድ እንዲያሸንፍ ከመደረጉም በላይ ደረጃው  ፕሮጀክቶቹን ለመገንባት የሚያስችል አለመሆኑም በክስ መዝገቡ ተጠቅሷል።እንደ ኮሚሽኒ አቃቤ ህግ ክስ  አቶ ያረጋል አይሸሹም በራሳቸው ፣ በባለቤታችው እንዲሁም ለአቅመ አዳምና ሄዋን ባልደረሱ ልጆቻቸው ስም ፤ በአሶሳ ፣ መተከል ፣ቡራዩ ፣ ሰበታ ፣ በቦሌና ንፋስ ስልክ ላፍቶ ክፍለ ከተሞች ከ11 ሺህ ካሬ ሜትር በላይ ቦታና ባልተገባ መንገድ ሀብት አካብተዋል የሚልም በክስ መዝገቡ ተካቷል።2ኛ ተከሳሽ አቶ ሀብታሙ በወንድማቸው ማለትም በ7ኛ ተከሳሽ አቶ ሀብተገብርኤል ሂካ ስም በከፋ ዞን ጠሎ ወረዳና በአሶሳ ከተማ ከ20 ሚለየን ብር ባለይ ግምት ያለው የግብርና ኢንቨስመንትና የእምነበረድ ፋብሪካ እንዲሁም በአሶሳና መተከል ውስጥ ከ5,000 ካሬ ሜትር በላይ ቦታ ያላቸው የመኖሪያና የንግድ ድርጅቶች ምንጩ ያልታወቀ ሀብት በሚል ክስ ተመስርቶባቸዋል።አቃቤ ህግ ክሱን ያስረዱልኛል ያላቸውን 9 የሰው እንዲሁም 63 የሰነድ ማስረጃዎችን በክሱ ላይ በማያያዝ ፥ ተከሳሾች ጥፋተኛ ከተባሉ  ምንጩ ያልታወቀ ሀብት ተገኝትባቸዋል የተባሉ ንብረቶች በመንግስት እንዲወረሱም ጠይቋል።የፌደራሉ ከፍተኛ ፍርድ ቤት 15ኛ ወንጀል ችሎት ከ2 ዓመት ላላነሰ ግዜ መዝገቡን ሲመረምር ቆይቶ ዛሬ እልባት ሰጥቷል።በዚህም መሰረት 1ኛ ተከሳሽ አቶ ያረጋል አይሸሹም ጨረታው ህግን ባልተከተለ መንገድ እንዲፈፀም በማድረግ ፣ ከተጫራቹ ጋር ህገወጥ የጥቅም ትስስር በመፍጠር መንግስትን ተጨማሪ ክፍያ ውስጥ በማስገባትና ስልጣንን ያላግባብ በመጠቀም የሙስና ወንጀል  ብቻ ጥፋተኛ ሲባሉ ፤ ሌሎች አራት ክሶችን በመከላከላቸው ፍርድ ቤቱ ነፃ አድርጓቸዋል።ከላይ ምንጩ ያልታወቀ በሚል የተዘረዘሩ ንብረቶችም ከገቢያቸውና ከባለቤታቸው ገቢ የተገኙ በመሆናቸው ከዚህም ክስ ነፃ  ወጥተዋል።በተመሳሳይ 2ኛ ተከሳሽ ምንጩ ያልታወቀ ሀብት በሚል በ20 ሚልየን ብር የተጠቀሱት ኢንቨስትመንቶች ፥ አቶ ሀብታሙ ሀብተገብርኤል ከገቢያቸው ያገኙት ሀብት መሆኑን ፍርድቤቱ ከቀረቡት ማስረጃዎች በመነሳት ነፃ አድርጓቸዋል።በመሆኑም 7ኛ ተከሳሽ አቶ ሀብተገብርኤል ሂካ ያስያዙት የዋስትና ገንዘብ ተመልሶላቸው በነፃ እንዲለቀቁ ፍርድ ቤቱ ሲወስን ፥ አራቱ የኮንስትራክሽን ባለድርጅቶች በቀረበባቸው ሁለት ክሶች ጥፋተኛ ተብለዋል።ችሎቱ በመጨረሻ የግራ ቀኙን የቅጣት አስተያየት ተቀብሎ ውሳኔ ለመስጠት ፥ ለህዳር 26, 2006 ዓ.ም ተለዋጭ ቀጠሮ ይዟል። (ኤፍ.ቢ.ሲ)